作者：吴泳
词牌/韵律：摸鱼儿

paragraphs: 倚南墙、几回凝伫。
绿筠冉冉如故。
帝城景色缘何事，一半花枝风雨。
收听取。
这气象精神，则要人来做。
当留客处。
且遇酒高歌，逢场戏剧，莫作皱眉事。
那个是，紫佩飞霞仙侣。
骎骎云步如许。
清闲笑我如鸥鹭。
不肯对松觅句。
萍散聚。
又明月、还寻锦里烟霞路。
浮名自误。
待好好归来，携筒载酒，同访子云去。